**Nyáron is magával ragadó felvételekkel bővülnek a Müpa felületei**

**Exkluzív koncertfelvételekkel és podcastekkel frissül nyáron a Müpa médiatára és a Müpa Podcast felületei. A kulturális intézmény a nyári szünet alatt is gondoskodik arról, hogy ne maradjanak lenyűgöző tartalmak nélkül a kultúra szerelmesei. A közönség közel harminc, korábban nem hallott, nem látott felvétellel hangolódhat a következő évadra.**

Szeptemberig emlékezetes komoly- és könnyűzenei koncertfelvételek nyújtanak kikapcsolódási lehetőséget azoknak, akik az online térben keresik a kulturális betevőt. Már elérhető a **Nemzeti Filharmonikus Zenekar** **Kocsis Zoltánnak** emléket állító hangversenye, ahol a nagyra becsült zongoraművész és karmester zenei világához közel álló zeneszerzők művei hangzanak fel. Újra átélhető a párizsi Notre-Dame orgonistája, **Olivier Latry** varázslatos előadása is, amelyen korunk egyik leghíresebb francia zeneszerzője Bach és Liszt előtt tiszteleg műsorával. Érdekesség, hogy a produkció során elhangzó két Bach-mű egyike, valamint a Liszt-darab egy-egy honfitársának átiratában hallható, amivel Latry előlegezi a műsor másik célkitűzését: betekintést nyújtani a francia orgonamuzsikába.

A könnyedebb műfajok rajongói is több lenyűgöző felvétel közül válogathatnak. Teljes hosszában elérhető a *Don’t Worry Be Happy* című világsláger alkotója, **Bobby McFerrin** 2018-as koncertje, ahol az afrikai és közel-keleti hagyományokon alapuló meditációs és improvizatív *circlesongs* című lemez anyagának újraértelmezését élvezhetjük, a rajongók pedig **Avishai Cohen** és triójának 2017-es, érzelemdús és lebilincselő jazzkoncertjét élhetik újra. A magyar könnyűzene szerelmesei sem maradnak tartalmak nélkül: felkerült a médiatárba az egyik legmeghatározóbb hazai alterzenekar, az **Eric Sumo Band** addigi történetének tizenhárom évét megkoronázó 2018-as fellépése is, és újra megnézhető a **Harcsa Veronika-Gyémánt Bálint Quartet** 2019-es koncertje, ahol a zenekar a jazz nyelvén mesél arról, miként lehet békére találni a zajos városok és a közösségi média felgyorsult világában.

Közel húsz epizóddal frissül a MüpaSpotify-, valamint Apple Podcast-oldala. Újabb epizódok érhetőek el a 2016-ban indult **Jazzrajongók** sorozatból, ahol **Náray Erika** ismert beszélgetőpartnerei – mások mellett **Fullajtár Andrea**, **Boldizsár Ildikó** és **Háy János** – nemcsak a műfaj iránti szenvedélyükről vallanak, de mindennapi életükbe is betekintést engednek. Visszahallgathatók a Müpa kortárs írókat bemutató sorozata, a **Literárium** 2022/23-as előadásai is, köztük **Bartis Attila** és **Szijj Ferenc** estje, és újra élvezhetjük **Bereményi Géza** és **Grecsó Krisztián** beszélgetését vagy a **Balaton** együttes Ady-verskoncertjét.

A Müpa digitális médiatára szeptember 4-éig regisztráció nélkül is nyitva áll a nagyközönség előtt, de a **Müpa+ hűségprogram** tagjai számára ezt követően is elérhetőek maradnak a felvételek.

Müpa digitális médiatár: <https://www.mupa.hu/media/video>

Müpa Podcast: <https://mupa.hu/media/mupa-podcast>

Müpa+ hűségprogram: <https://mupa.hu/husegprogram>

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:
Müpa kommunikáció
E-mail: sajto@mupa.hu